**С Т А Н О В И Щ Е**

**от проф. дин Казимир Попконстантинов**

за дисертационния труд на редовен докторант **Радостин Григоров Григоров** за

присъждане на образователната и научна степен „доктор” в област на висше образование

2. Хуманитарни науки, професионално направление 2.2. История и археология, научна

специалност История на България (История на Средновековна България) на тема

„Цариградската патриаршия и българите (XIV – средата на XV в.)“

с научен ръководител доц. д-р Георги Николов, СУ „Св. Климент Охридски“

**Актуалност на дисертационния труд:**

Темата е предизвикателство за всеки амбициозен млад изследовател. Предизвикателство, защото изворовото градиво за нея в нашите библиотеки и архиви не е на желаното ниво. Г-н Радостин Григоров е проявил максимална упоритост, умение да се възползва от своята подготовка, за да може да се справи с огромната изворова база, специализираната литература. Темата на дисертационния труд е изключително важна, тъй като тясно е свързана в продължение на десетки години с натрупан достатъчно изворов материал, който позволява да се пристъпи към изследване, посветено на отношенията на Цариградската патриаршия и българите в периода на средата на ХІV в. и ХV. Тази взаимовръзка може да бъде добре осмислена от изследовател познаващ много добре процеса, който е започнал в по-ранна епоха и продължава и в отбелязания от докторанта период във всички източни църкви намиращи се под юрисдикцията на Константинопол. Изборът на темата, както и самият докторант отбелязва, е породен от липсата на цялостно или частично изследване на отношенията между Цариградската патриаршия и българите през Средновековието. Ще отбележа, че трудът е навременен, въпреки че е ограничен в по-тесни хронологически рамки, тъй като както с основание г-н Радостин Григоров отбелязва „едно изследване на целия период на тези взаимоотношения би било твърде обширно и обемно“. От друга страна е известно, както отбелязах в началото на становището, XIV и XV в. в българската историография продължават да бъдат проблематични и недостатъчно добре проучени. При оформянето на труда докторантът умело използва тематично-хронологичен принцип. Колегата Радостин Григоров е успял не само да се докосне до редица въпроси тясно свързани с църковните отношения, но и толерантно да дискутира с някои от проучвателите на тази проблематика.

Много добро впечатление прави и това, че докторантът не се е задоволил само с проучване на известния изворов материал, но взема участие и в проучването на такива, непубликувани. В много отношения някои от тях стават достояние именно на неговата упоритост и подготовка. Разработването на подобна дисертация е невъзможно без определено ниво теоретически знания и умението да бъдат използвани уместно, без излишни възторзи, а само за изясняване на поставените задачи. Темата е актуална, защото дава отговор на редица въпроси, тясно свързани с промените в демографския облик, който е оказал влияние върху отношенията засегнати в дисертационния труд. Дисертационният труд е обсъден на заседание на катедра „История на България“ в Историческия факултет на Софийски университет „Св. Климент Охридски“, проведено на 20. 10. 2021 г.Предложената за защита докторска дисертацията на Р. Григоров се състои от Увод, Преглед на научните изследвания, Обзор на историческите извори, пет глави, Заключение, две приложения, Библиография, Периодика и поредици (списък на съкращенията), и има общ обем от 253 стр. В Увода (с. 4-5) докторантът аргументира избора на темата и нейния хронологически обхват с това, че отношенията между Константинополската патриаршия и българите през периода XIV – средата на XV в. не са били обект на самостоятелно и задълбочено проучване в българската и чуждата историография. Структурата на работата е обоснована със следвания при нейното написване тематично-хронологичен принцип.

**Степен на познаване на състоянието на проблема:**

При търсенето на нови подходи за разработването на темата колегата Радостин Григоров използва интердисциплинарния метод. Според него пренебрегването на определени групи извори не само накърнява качеството на всяка работа, но и поставя под съмнение получените резултати и от тук неоправдано абсолютизиране на обхвата и ефектите от събитията в хронологическия отрязък от ХІV-ХV в.

**Съответствие на избраната методика на изследване и поставената цел и задачи на дисертационния труд**

След запознаване със същността на дисертацията като цяло установих, че е налице необходимото съответствие на приетия подход на разработване и структуриране. Дисертацията има за тема малко изследвана у нас област и още със заглавието си показва сериозна заявка за приносен научен труд. Дисертационният труд е написан с изключителна яснота. Тезите са формулирани точно, по начин, който позволява проверяемост на тяхната историографска достоверност и аналитична аргументираност. Отчетливо е защитена оригинална позиция в полето на актуалните изследвания. Успешно решена задача в тази реконструкция е очертаването на историческия контекст. Другото голямо достойнство на дисертационния труд е отличния баланс между историко-интерпретативен и системно-методологически подход. Използваната методология на изследването и изследователският инструментариум обхващат няколко подхода на работа във връзка с правилно поставените цел и задачи на изследването – сравнителен, исторически, аналитичен и статистически.

**Данни за дисертационния труд:** Като структура на своята работа авторът е избрал дележа на пет основни глави, като преди тях е направен преглед на историческите изследвания и извори. **Първа** е уводната глава, в която представя историята на Цариградската патриаршия от основаването ѝ до завладяването на Цариград от османските турци през 1453 г. Във **втора глава** се разглеждат отношенията между Търновската и Цариградската патриаршия през XIV в. С основание акцентира върху проблема за епархиите по черноморското крайбрежие, северно от Дунав, спорните моменти около съдбата на митрополитски средища като Филопопол/Пловдив, Видин и София. Колегата Радостин Григоров коректно проследява и отразява случаите, при които въпросните епархии са принадлежали или пък са преминавали от духовната власт на Търново под тази на Константинопол. В **трета глава** се разглеждат отношенията между Цариградската патриаршия и българите от 40-те години на XIV в. до края на века в контекста на политическия и църковния живот на Балканите през този период. В **четвърта** и **пета** глава докторантът е проучил отношенията на Цариградската патриаршия с отделни личности от български произход. Основно това са високопоставени духовници със сигурен или предполагаем български произход, развили своята дейност извън българските земи, както и българи, участвали в живота на Цариградската патриаршия през първата половина на XV в. Особено впечатляващо е представен патриарх Йосиф II, представяйки важни уточнения с определено приносен характер. Тук ще отбележа, че по време на нашето археологическо проучване на манастира „Св. Йоан Предтеча“ на о-в Св. Иван през 2013 открихме, единствен засега у нас, оловен печат от ХІІ в., чийто подател е от манастира Филантроп (Константинопол). Печатът илюстрира контактите между патриаршеския манастир“Св. Йоан Предтеча“ и манастира Филантроп, който както знаем е бил разрушен от латинците и възстановен от патриарх Йосиф ІІ, видно от цитирания от Радостин Григоров извор:“.. εἶναι πορνογένης τοῦ Σουσμάνου τοῦ βασιλέως ἀνεκαίνισε δὲ τὸν Φιλάνθρωπον ἐντὸς τοῦ Βυζαντίου“. Няма да се впускам в дискусията, в която учени превеждат последната част от приписката и по друг начин: „Произхождал от цариградския род Филантропини“. Текстът е в разрез с такава интерпретация. В края на дисертационния труд са добавени две приложения: спорът между Цариградската патриаршия и Охридската архиепископия за Видинската и Софийската епархия от началото на XV в. Добро впечатление прави и това, че всяка глава се състои от отделни параграфи, които завършват с кратки изводи.Тази структура отговаря напълно на изпълнението на целите и задачите на работата и показва умението на докторанта да синтезира наблюденията си от различни гледни точки. Естеството на темата предполага и „дисбаланс” на обема на съответните глави. Хронологията на отношенията се основава на богатия и разнообразен материал. В това направление трябва да се потърси и един от първите приноси на докторанта в избора на темата. По тази причина авторът е трябвало да се справи с една значителна по обем и разнородна по езици респектираща библиография, в която са включени документални и наративни извори. Спазени са всички теоретични изисквания за дисертационни трудове - ясна структура, като отделните части са подчинени на общата тема; убедителни изводи, благодарение на съчетаване на емпиричното с аналитичното. Ще добавя, че много добро впечатление ми прави добрият стил, високата професионална и езикова култура, качество, което не е за пренебрегване.

**Научни приноси:** Като цяло следва да се отбележи, че подобно изследване се прави твърде рядко в българската историография. Паралелно с това анализирана е ролята на видни българи в историята на Цариградската патриаршия, пълноценно е изследвана ролята на личности от български произход в живота на Цариградската патриаршия, сред които се откроява патриарх Йосиф II, видно от цялостния аналитечен преглед на отношенията на на патриаршията в Константинопол и българите през ХIV – средата на XV в. Именно това показва, че докторантът демонстрира много добро познаване, в повечето случаи и в детайли на историческите събития и извори, което му дава възможност да изработи информационна основа за анализ в отделните глави. В дискусиите е толерантен, липсва агресивност.

Въз основа на цялостното ми впечатление от дисертацията и въз основа на изложеното дотук, смятам, че дисертационният труд „Цариградската патриаршия и българите (XIV – средата на XV в.)“ разкрива добри професионални умения и отговаря на законовите изисквания за защита, което ми дава основание да гласувам положително за това на Радостин Григоров да бъде присъдена образователната и научна степен „доктор” в област на висше образование 2. Хуманитарни науки, професионално направление 2.2. История и археология, научна специалност История на България (История на Средновековна България).

В. Търново, 18. 02. 2022 г. Проф. дин Казимир Попконстантинов